Il messadi

Da Gieri Menzli

Venderdi ils 17da schaner, en l'emissiun 10 avant las 10, Christoph Blocher en l'Albisgüetli a Turitg avant 1000 audituras ed auditurs. Ina curta sequenza or da la manifestaziun. Vusch sonora, frasas curtas e simplas, in messadi fitg chapaivel. Tema: Jau sai tge ch'igl è da far, ils auters betg. Exempels:

1. Ils debits publics: tschels na vulan spargnar, jau bain.
2. Il sistem sanitar è memia char: la culpa dal stadi social, davent cun el.
3. I dat memia blers mitschafadias e schmarozzers e perquai ston ins sbassar las impostas, cunzunt per milliunaris, e mussar da lavurar a quels che nun han anc cuntanschì quest status.

El discurra bain, fitg bain, uschè bain che perfin ils pli simpels enclegian ed applaudeschan. Els san uss tgi che la culpa da tut nossas difficultads e quant lev ch'i fiss da schliar noss problems. Sche tschels, ils culpants, vulessan natiralmain.
In da quels, cusseglier federal Flavio Cotti, dastga uss era prender il pled. Sia vusch è in pau main sonora, sias construcziuns dentant in pau pli lungas e ses messadi bler main simpel. Perquai n'han forsa betg tuts chapì el. El di en substanza:

1. Nus Svizzers nun essan ni menders ni megliers che auters.
2. Nus stuain guardar en fatscha a las realitads ed intercurir exactamain tge rolla che noss pajais ha giugà en la davosa guerra e tgi che ha profità da la misergia e la desperaziun dals Gidieus ed auters persequitads.
3. Nus stuain gidar a stabilir bunas relaziuns sin noss continent per garantir in avegnir prosperaivel a nus ed als auters.
4. Oz essan nus isolads en l'Europa e sin il mund e quai nun è...

Il davos pled n'han ins betg chapì, perquai che l'entira raspada da passa 1000 persunas ha gist en quel mument resentì il basegn irresistibel da guardar en fatscha a las realitads. Ellas avevan fom ed èn sa derschidas sin il gulasch, che derasava gia dapi in'urella si'odur e disturbava la concentraziun. Qua è la contribuziun da 10 avant las 10 stada a fin. E jau, sulet avant la televisiun, hai pensà per mai: Cotti ha discurrì bain, ed el ha raschun. Ma co far chapir quai là nua ch'ins admira ils simplifitgaders e preferescha il gulasch a ponderaziuns differenziadas davart noss avegnir en il mund da damaun?